钦定古今图书集成/方舆汇编/职方典/第1102卷 > 寺观附
## 钦定古今图书集成/方舆汇编/职方典/第1102卷 > 寺观附

本府。〈龙溪县附郭。〉

开元寺　在府治西北紫芝山麓。唐嗣圣间建于漳浦。明皇二十六年改今名。贞元间徙州治，与开元道观同移建今所。环阁皆为院。旧所管九十六所。宋嘉定间尚存六十所。淳祐间减嘉定之半。元元贞间重建，而以西湖净慧院并入之，总赐额曰“开元净慧。” 万岁禅寺有正殿、藏殿、法堂、戒坛、碧玉堂、大圆觉海堂、应真阁、鲸音阁、御经楼，极弘敞，为诸州禅林之冠。寺旧奉有唐明皇铜铸御容及咸通塔、宋仁宗御书《经疏》百

二十卷，诗云：“铸金像出开元末，检玉书藏景德间。今铸像、御书俱废，咸通塔独存。” 郡人郑怀魁《鲸音楼》诗云：“突兀飞楼迥入云，华钟高钮结重棼。前朝款识千年物，上界舂容四地闻。法鼓月明朝共发，梵香霜落夜初分。可堪清响龙天近，缥缈时招鸾鹤群。”

净众寺　在府治西北。寺殿东向，左枕日华峰，右挹满月池，后倚保福山，前望石壁洞。梁贞明二年本州刺史王延缸建，为祝圣道场。初名保福寺。《传灯录》：如从展、清豁，皆保福僧也，后兼净众入焉，称保福净众禅寺。端平甲午加“万寿” 二字，宋虚斋赵以夫立，知院陈贵谊书。元至正间重修。寺旧有宋御书阁，在佛殿东南隅。藏祥符御书，今废。惟“佛光屏” 犹宋制云。内有王审知祠，又有三教堂。

法济寺　，在开元寺之右。南唐保大十一年，刺史林侁建。普利隆寿院，在净安峰之麓。宋乾德六年，守帅留从愿移建于隆寿山之西，改院为寺。祥符八年，守王冕奏改今名，属五大刹之一。元元贞间，开元重建，以隆寿、法济兼称。至正二十七年，陈友定取漳州，改城，截寺于外，僧闲极、觉聪等，请罗氏故宅重建。龙溪林弼《记》所谓“罗氏辛勤十年，以成此室，一旦化大觉之宫” 也。明洪武十五年，改军储仓，以靖安、水陆二院别为之。嘉靖四十一年，改参将府，别筑寺于开元之右。

南山寺　在南厢通津桥南之右。唐建。宋乾德六年，刺史陈文𫖮重建。初名报劬院，后改曰崇福。宋郡守章大任扁曰“南州法崛。” 当郡治丁火之位，有所兴造，则郡多火灾。而山椒尤不宜亭榭，屡年多验。崇祯间，郡人王志道倡建钟鼓楼，识者谓城内必多火灾，且有寇乱，已而果验。后毁之，而乱果平。旧有罗处约撰碑，江南，徐铉篆额，今碑废。

龙山寺　在郡北二十六都。宋五“大刹” 之一。山明水秀，今颓废。

普贤寺　在城外西厢。宋太平兴国三年建。万善寺　在郡南桥之南。顺治壬辰，郑成功以众数万围城，守将坚守数月，食尽，饿死者七十馀万人。围解，僵尸满城，暴骨遍野。郡人李曜宗募僧闻晓收拾火化，作三大冢埋之。建“万善庵” 以主其事。观察周亮工为之记。康熙五十二年，知府魏荔彤改为万善寺。

元妙观　在城西隅。唐祀老子为开元观，随州治于漳浦。贞元二年，徙州治龙溪。十二年，刺史李登乃奏移观今所。宋大中祥符元年，诏天下立天庆观，又建圣祖殿，祀赵真君为祖元。元贞间，改今名，祀老子如故。

塔口庵　在北门内。元陈友定陷城，罗良巷战于此，立塔以镇。

木绵庵　在府城南二十里木绵铺。明俞大猷立碣，书：“朱郑虎臣诛贾似道于此。” 似道在朝时，有术者言平章不利姓郑，人因此，每朝士郑姓者，多困抑之。武学生郑虎臣登科，辄以罪窜，后遇赦得还。似道丧师，谪循州，陈静观诸公欲置之死，乃假郑虎臣以武功大夫押往，为虎臣凌辱百端，求死不能。至漳州木绵庵病笃泄泻，踞虎子欲绝。虎臣知其服脑子求死，乃云：“好教祇恁地死。” 遂锤数下而殂。元人汤益吊似道诗云：“檀板敲残月下花，过墙荆棘刺檐牙。指麾已失铁如意，赐予宁存玉辟邪。破屋春归无主燕，废池雨产在宫蛙。木绵庵外尤愁绝，月黑更深闻鬼车。” 其庵已毁，今乡人募修之。按：此与正史稍异，见《蒋子正山房随笔》。

漳浦县

兴教寺　在县署北仙云坊，为祝圣所。唐景福元年僧智圆建。中有方丈、法堂、钟鼓楼、谈空亭、古泉精舍，制颇宏敞。庭中东西两石塔，刻佛咒其上，字久磨灭不可辨。山门外小石塔二，谈空亭外有石碑二。宋嘉定间僧无授重建。元延祐间僧玉峰修之。明时僧法传、道让、云山、如高各相继重修。

应城寺　在治东南桂林坊。宋熙宁间建。元祐二年，僧无叟修。明时，僧宝海、宗源、性钦相继重修。明季兵燹后，僧普闻修之。

罗汉寺　在县威惠庙之朿。宋治平乙酉，有牧童于寺侧沉睡，《既觉，识诗》一首云：“殿前古木分青翠，日出林峦照梵宫。访主不逢童子睡，且回龙马寄诗踪。”

崇真观　在治西朝天坊。初在西门外，邑人谢重晖等募建。绍兴间，县丞雷光胄增拓之，为《祝》。

圣道场，嘉定时，令赵师缙请额于郡，名“崇真道院。” 元至正间，移入城内，始以观称。万历七年，令朱廷益即洞春宫为义仓，后祀大士。

福寿院　在县七都梅铺。元至正间僧锦江建。明成化十年僧云山重建。初，云山往京给度牒，依中贵卢姓者。后卢没，山负其骸归瘗寺左。卢嗣子御马监邓㟲镇闽，高其义，捐金无算，令广造殿阁，刻《孝宗敕书》于寺碑。李见罗戍镇海时，为书“法堂” 二大字。

隆兴院　在八都。元至正间，僧高峰建。

青阳院　在十都。宋淳熙元年建，面古雷。大江。右有新德山，多胜概。

达摩院　在二十三都太武山。元至正间，僧月慧重建。今颓废，惟存正堂一区。

无象庵　在盘陀岭下。先是，猛象出没为患。《尔雅》云：“南方之美，有梁山之犀象” 是也。宋时，郡守赵汝譡许民间击杀，不贵其牙，故绝。或云：有头陀吴祖华者，聚徒建庵于此，民居稠而象绝。或云：潮守黄定书扁而象绝。其说不一。宋彭乘《墨客挥犀》云：漳州漳浦县地连潮阳，素多象，往往十数为群，然不为害，惟独象遇之，逐人蹂践，至骨肉糜烂乃去。盖独象乃众象中之犷悍者，不为众象所容，故遇之则蹂而害人。

龙岩县

报恩寺　在县东，宋绍兴二年建。元至正中，僧济舟、玉井相继拓治。明成化间，知县陶博修。南靖县

安福寺　，在西门外二里许，原圯。康熙二十七年，令孟振玉重修。

正峰寺　在县东南西渡头。宋开禧三年僧晦谷建。洪武间并入“丛林。”

龟息庵　在县永丰里。僧莫庵建。元大德三年，僧本明、印江重修。

万岫庵　在县即碧湖岩。明成化间，僧圆明重修。

西坪院　在县东南由义里浮山社。元至正十九年，僧虚空重建。

长泰县

祥光寺　在治南。宋乾德二年建。内有真相院，明正德十三年知县朱弦修，为祝圣道场。前有池。嘉靖四年推官黄直卖池建学。万历三十三年令管橘重修之，竖石坊扁曰“祝延圣寿。” 天王院　在人和里。唐元和四年僧无遗建。三峰院　在善化里。唐开元间建。

漳平县

高明寺　，在县龙停寨山，不知创自何时。旧为僧会司，其制甚广，后乃寖逼。至明万历元年，令章述拓而新之。七年，令卢彦增建前堂，遂成一邑巨观。

松峰寺　在和平里，今官卖。《通志》：有松山寺，在居仁里。

资寿院　在和睦里。宋时建。元大德、明景泰间俱重修。

平和县

三平寺　在三平山，极山水佳致。唐义中，禅师建，详见《九层岩》。

崇兴院　在县

诏安县

高隐寺　在二都。元时有隐君子居此，故曰“高隐。” 山高接天，夏月无暑，奇峰皆拱揖于下。清泉寺　在大兴西北五里。宋胡頖隐此，泉清甘，所谓“清泉” 古刹也。

“西隐庵　” ，在西关外，僧识融建。僧解琴，善艺兰。三四月间，花香满院，啜茗清谈，令人矜躁都尽。《海澄县》

宗南寺　：在南教场关帝庙后。初为漏泽园。或曰：南为文明之方，且县治地脉所系，故庙寺兴焉。

大岩院　在大岩山，宋建。元大德四年重修，亦名“云塔院” ，以岩石似塔薄云霄也。

石室院　在三都。后唐同光三年建，明天顺八年重修。

功德院　在西峰。有陈氏者，宋初为望族，立“功德院。” 凡子孙赴举者，院僧以百缗为之秣马，立石为约。

河福庵　在县东。祀元天上帝及谢广惠王。按广惠王，即晋谢安石也。陈将军元光奉其香火入闽启漳，漳人因而祀之。考《晋史》：安石太元九年病，子侄祈禳。安石曰：“无益也。昔恒温盛时，我常惧不全，偶梦与温适野，温下车谓我曰：‘卿坐此’。我遂乘其车，行十二步，见白鸡而止，我代温。”

“为相十二年矣，今年岁在酉，吾其不起乎？” 果卒。至今祀广惠王者不可荐鸡，本此。《海澄旧志》以广惠王为陈将军裨将者，亦不考之过也。普贤庵　在普贤社，旧名慈济宫，祀真君及元帝、陈将军广惠王庵内有池种莲。旧名崇真院，祀广惠王。

宁海寺　：在北门外，旧为令谭世讲生祠。顺治间，改为“马王庙。” 十八年祀佛，改今名。

宁洋县

祝圣寺　在东门。明万历十年，知县杨继时建。后知县许一元迁于城内麒麟山上，建塔镇之。顺治十七年，令萧亮重修。于寺之东建韦驮殿、伽蓝殿。康熙己未，署令华敏功建大悲阁。虎符庵　在县东赖家山。有张真君。每年七月间漳龙永大之民，不远来祈。。